32000D0020
L 006/60
JURNALUL OFÍCIAL AL UNIUNII EUROPENE
DECIZIA COMISIEI
din 10 decembrie 1999
de stabilire a certificatelor de sănătate pentru importurile din țări terțe de gelatină destinată consumului uman și de materii prime destinate producției de gelatină pentru consumul uman
[notificată cu numărul C(1999) 3989]
(Text cu relevanță pentru SEE)
(2000/20/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de normele comunitare speciale prevăzute în anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), astfel cum a fost modificată ultima dată prin Decizia 1999/724/CE a Comisiei (2), în special articolul 10 litera (c),
întrucât:
(1)
Capitolul 4 al Anexei II la Directiva 92/118/CEE stabilește condițiile specifice de sănătate pentru prepararea gelatinei destinate consumului uman. Se adoptă, de asemenea, condiții specifice pentru importurile din țări terțe de gelatină destinată consumului uman și de materii prime destinate producției de gelatină pentru consumul uman.
(2)
Ar trebui elaborate specimene de certificate de sănătate, care să însoțească importul de gelatină destinată consumului uman și importul de materii prime destinate producției de gelatină pentru consumul uman.
(3)
Măsurile prevăzute de prezenta decizie sunt conforme cu avizul Comitetului permanent veterinar.
ADOPTĂ PREZENTA DECIZIE:
Articolul 1
Prezenta decizie stabilește specimenele de certificate de sănătate pentru importul de gelatină destinată consumului uman și pentru importul de materii prime destinate producției de gelatină pentru consumul uman.
Articolul 2
Fiecare transport de gelatină destinată consumului uman este însoțit de certificatul de sănătate prezentat în anexa I la prezenta decizie.
Articolul 3
Fiecare transport de materii prime destinate producției de gelatină pentru consumul uman este însoțit de certificatul de sănătate prezentat în anexa II la prezenta decizie.
Articolul 4
Certificatele de sănătate menționate la articolul 2 și articolul 3 constau într-o filă și se completează în cel puțin o limbă oficială a statului membru prin care transportul este introdus pentru prima dată în Comunitate și în cel puțin o limbă oficială a statului membru de destinație.
Articolul 5
Prezenta decizie se aplică de la 1 iunie 2000.
Articolul 6
Prezenta decizie se adresează statelor membre.
Adoptată la Bruxelles, 10 decembrie 1999.